Skepping: God het alles gemaak - www.bybelkennis.co.za
Mense wonder waar alles vandaan kom, want dit moes iewers begin het. Wel, daar is ŉ God wat alles gemaak het. Al sou ŉ mens in die “Big Bang” glo, of dat die aarde oor miljoene jare ontwikkel het, die feit bly steeds, God staan agter alles. Hy is die oorsaak van dit wat ons rondom ons sien.
Ons mag God nooit met die skepping verwar nie. Daar is godsdienste wat sê dat god in alles is en alles in god. Dit sou beteken dat God in bome of plante is en eintlik die bome en plante is. Dit sou selfs beteken dat sonde en onvolmaakte dinge in God is, want alles is in Hom en Hy in alles. Die Bybel praat anders. God is soos ŉ pottebakker wat ŉ kleipot maak. Die pottebakker word nooit die pot nie, en die pot nooit die pottebakker nie. Sy vingermerke lê tog in die pot wat Hy gemaak het, soos God se voetspore ook deur die skepping loop. Sit maar bietjie langs ŉ pragtige strand of op ŉ mooi berg en jy sal God se voetspore ontdek. Maar dit maak nie die natuur of die voetspore God self nie. Nee, God is groter, magtiger en baie anders as ons en die skepping wat Hy gemaak het. Ons is die klei, Hy is die pottebakker. Dit moet ons nooit vergeet nie.